आदिवासियों की कब्जा काश्त भूमि जमाबंदी में दर्ज की जाए:नवनीतलाल
भास्कर संवाददाता | घाटोल/जयपुर
घाटोलविधानसभा क्षेत्र से विधायक नवनीतलाल निनामा ने सरकार से मांग की है कि प्रतापगढ़ जिले की तहसील पीपलखूंट में पंथोल गांव के आदिवासियों की कब्जा काश्त भूमि को उनके नाम दर्ज करवाई जाए।
इस भूमि पर वे लंबे समय से काश्त कर रहे हैं, लेकिन कुछ समय से वन विभाग के अधिकारियों ने यहां खेती करने पर रोक लगा दी है। इससे इस गांव से 60 परिवार प्रभावित हो रहे हैं। वे शुक्रवार को राज्य विधानसभा में शून्यकाल के दौरान प्रक्रिया के नियम 295 के तहत मामला उठाते हुए बोल रहे थे।
विधायक नवनीतलाल ने कहा कि पंथोल गांव की खतौनी संख्या 149 के खसरा नंबर दो मे 52.39 हैक्टेयर खसरा नंबर 245 में 35.90 हैक्टेयर भूमि पर गांव पांथोल के आदिवासी किसान परंपरा से कई बरसों से खेती कर अपना जीवन यापन कर रहे थे। जिस भूमि पर वे खेती कर रहे थे, वो भूमि अधिकारियों की भूल से वन विभाग के नाम दर्ज कर ली गई। वन खंड पूना पठार की सर्वे नहीं हुई है, उससे भी बरसों पहले से किसान खेती करते रहे थे। उन्होंने कहा कि राजस्व अभियानों के दौरान भी इन किसानों ने कई बार नाम दर्ज कराने के लिए आवेदन किए, लेकिन किसी ने नहीं सुनी। उन्होंने गरीब आदिवासी किसानों को न्याय दिलाने और खेती करने देने की अनुमति दिलाने की मांग की।
hin_Deva bho_Deva awa_Deva hin_Deva hin_Deva